Unión del Pueblo Navarro talde parlamentarioari atxikitako foru parlamentari Raquel Garbayo Berdonces andreak honako galdera idatzi hau egin du (11-24/PES-00323): Udal-aterpetxeak albo batera utzita, Nafarroako Gobernuko Eskubide Sozialetako Departamentuak egoitza-izaerako zenbat plaza eskaintzen ditu, asteko egun guztietan eta 24 ordutan, bazterkeria handiko egoeran dauden pertsonentzat? Hona Eskubide Sozialetako, Ekonomia Sozialeko eta Enpleguko kontseilariaren erantzuna:

Udal-aterpetxeen finantzaketa berariazkoaz gain, Eskubide Sozialetako, Ekonomia Sozialeko eta Enpleguko Departamentuak 16 postu eskaintzen ditu Alaitz Egoitzan, eta 11 postu Hogar Zoe egoitzan, beharrizan soziosanitarioak izanik bazterketa-arriskuan edo -egoeran dauden pertsona etxegabeentzat.

Gainera, Nafarroako Gobernuak badauzka beste egoitza-postu batzuk edo akonpainamendu-programak, gizarte-bazterketako arriskuan dauden gizataldeei erantzuna emateko: adingabeentzako autonomia-programetan gaur egun 84 egoitza-postu eta ingurune irekiko 77 daude, eta aurki 40 postu gehituko zaizkie (pisuetan hogei, eta ingurune irekian hogei).

Bestalde, 2024ko "Irabazi-asmorik gabeko entitateentzako dirulaguntzak, gizatalde zaurgarrienen gizarteratze eta gizarte-sustapenerako proiektuetarakoak" deialdiaren bitartez, 51 postu gehitzen dira, lau programarentzako dirulaguntzarekin: hiru, b) *Gizarte-bazterketako egoeran dauden pertsonentzako egoitza-postuak* modalitatean, eta bat d) *prostituzioan aritzen diren pertsonei zuzendua.*

Ohartaraztekoa da etxegabetasun-egoerari heltzea ez dela bakarrik departamentu honen eskumena, eta, horregatik, beste departamentu batzuetatik ere, hala nola Etxebizitzako, Gazteriako eta Migrazio Politiketako Departamentutik, jartzen dituztela eskueran egoitza-baliabideak, halako moldez non egoitza-postuetan bigarren estaldurarik handiena duen erkidegoa baikara. Ildo horretan, Etxebizitzak "Housing First" etxebizitzetako 9 postu kudeatzen ditu, eta egoitza-modalitateko 40 postu, Kideak Programan.

Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko uztailaren 22an

Eskubide Sozialetako, Ekonomia Sozialeko eta Enpleguko kontseilaria:

 María Carmen Maeztu Villafranca